b'\n_START_ARTICLE_\nBorgpladsen (Flensborg)\n_START_PARAGRAPH_\nBorgpladsen (dansk) eller Burgplatz (tysk) er en plads i det vestlige Flensborg. Pladsen ligger cirka 300 meter vest for den indre by p\xc3\xa5 gr\xc3\xa6nsen mellem Duborg-kvarteret og den Vestlige H\xc3\xb8je. Den har i dag st\xc3\xb8rst betydning som trafikalt knudepunkt. Fra Borgpladsen udg\xc3\xa5r blandt andre Duborggade (Duburger Stra\xc3\x9fe) og Knuthgade (Knuthstra\xc3\x9fe) som forbindelsesled mellem de vestlige bydele og Toosbygade (Toosb\xc3\xbcystra\xc3\x9fe) som forbindelsesled til bykernen. Toosbygade blev anlagt i Glimb\xc3\xa6kdalen i 1900. Omr\xc3\xa5et omkring Borgpladsen er pr\xc3\xa6get af t\xc3\xa6t bebyggelse i karr\xc3\xa9-struktur._NEWLINE_Pladsen har f\xc3\xa5et navn efter Duborg Slot. I den nazistiske tid fra 1933 til 1945 hed pladsen Schlageterplatz, ben\xc3\xa6vnt efter den nazistiske terrorist Albert Leo Schlageter.'